02/05/2019 612

Na području Republike Hrvatske na kraju školske godine 2017./2018. djelovalo je 869 osnovnih škola (matičnih i samostalnih). Škole su u svom sastavu imale 1 167 područnih škola/odjela, otkriva izvješće DZS-a.

Na kraju školske godine 2017./2018. broj osnovnih škola, broj razrednih odjela i broj učenika nije se bitno mijenjao u odnosu na kraj školske godine 2016./2017. Udio učenica jest 48,7%. Iako se broj učenika nije bitnije mijenjao u odnosu na prethodnu godinu, i dalje se bilježi pad koji traje već četvrt stoljeća.

>>>Hrvatska u 2018. iznjedrila 628 doktora znanosti: DZS

Odnos broja učitelja i učenika u redovitom obrazovanju u ovoj školskoj godini iznosi 1 : 9,4. U obrazovanju za djecu i mladež s teškoćama u razvoju taj je odnos 1 : 2,1. Udio žena u populaciji učitelja jest 81,5%.

Prema metodologiji statističkog prikupljanja podataka, od 2 036 školskih jedinica, u 2 009 nastava se izvodi samo na jednom jeziku, i to u 1 967 škola na hrvatskom jeziku, u 11 na talijanskome, u četiri na mađarskome, u šest na češkome i u 21 na srpskome. Dvadeset sedam škola, osim na hrvatskom jeziku, nastavu izvodi i na jezicima nacionalnih manjina, i to pet na mađarskome, šest na talijanskome, jedna na njemačkome, tri na češkome i 12 na srpskome. Ukupno su 4 334 učenika polazila nastavu na jezicima nacionalnih manjina, i to 308 na češkome, 1 695 na talijanskome, 188 na mađarskome, 129 na njemačkome i 2 014 na srpskome.

Na kraju školske godine 2017./2018. broj učenika manji je za 4,8% u odnosu na kraj školske godine 2016./2017.

Statistika o srednjim školama na kraju školske godine 2017./2018.

Na području Republike Hrvatske na kraju školske godine 2017./2018. djelovalo je 438 srednjih škola koje prema metodologiji statističkog prikupljanja podataka uključuju 744 školske jedinice različitih vrsta, ovisno o vrsti nastavnog plana i programa.

Na kraju školske godine 2017./2018. broj učenika manji je za 4,8% u odnosu na kraj školske godine 2016./2017. Udio učenica iznosi 50,2%, iako nije jednako raspoređen prema vrstama srednjih škola. Tako u srednjim umjetničkim školama ima 70,1% učenica, u gimnazijama 62,5%, u tehničkim i srodnim školama 47,2%, a u industrijskim i obrtničkim školama ima samo 33,2% učenica. Srednju školu završilo je 41 259 učenika, a od toga je 50,0% učenica.

U srednjim školama učenici uče jedan, dva ili tri strana jezika, a svi učenici obvezni su učiti barem jedan strani jezik. Od ukupnog broja učenika, engleski jezik uči 91,6% učenika, njemački 35,7%, talijanski 13,6%, francuski 3,5%, španjolski 1,6%, a ostale jezike (ruski, novogrčki, arapski, nizozemski, kineski, portugalski, slovenski, srpski i češki ) samo 0,2% učenika, piše DZS.